Bybelskool » Markus 4:1-9 – Wie ore het en kan hoor, moet luister
Dit is ‘n baie bekende gelykenis. Jesus is weer op ‘n bootjie langs die see besig om die mense te leer. En wat my tref vanoggend van sy lering is die uitspraak:
“Wie ore het en kan hoor, moet luister!”
Let op hoe daar in die gelykenis twee groepe saad is wat gebruik word: die een groep val op grond wat onvrugbaar is en “die ander saad” val op vrugbare grond. Die eerste groep saad (telkens enkelvoud) groei nie vanweë drie tipes grond wat groei belemmer. Dit word gekontrasteer met die tweede groep saad (meervoud) wat uitstekend groei en drie tipe oeste lewer: party lewer 30-, ander 60- en nog ander 100-voudig. Dit beteken dat die klem in die gedeelte op die saad self is.
‘n Mens sou daarom eerder van dié gelykenis as die Gelykenis van die saad, eerder as die Gelykenis van die Saaier of die Gelykenis van die Vier tipes grond kon praat.
Dit beteken dat Markus hier oor Jesus se bediening praat en die teenstand wat dit ontlok kontrasteer met die vrug wat dit dra.
Jesus se uitspraak aan die einde is daarom ‘n oproep om Hom ernstig te neem en na Hom te luister. Dít is die krag van ‘n vrugbare lewe.
Matteus en Lukas verkort Markus se vertelling met Lukas wat die gesprek nie by die see plaas nie. Interessant is dat Lukas noem dat die saad wat op die pad geval het, nie net deur die voëls opgepik is nie, maar ook vertrap is; dat die saad op die klipbank verdroog het weens ‘n gebrek aan vogtigheid. En Lukas noem net van die 100-voudige vrug.